Snart har en rumstation kurs mod jorden. Kina forventer, at "det meste" vil brænde op - og ellers udsender de et varsel.

Snart har en rumstation kurs mod jorden - og det kan ende galt.

På et pressemøde onsdag bekræftede en talsperson for Kinas kontor for bemandet rumfart nemlig, hvad mange iagttagere har frygtet i den seneste tid: At Kina har mistet kontrollen over dets første rumstation Tiangong-1.

Det skriver Kinas officielle nyhedsbureau Xinhua.

Falder snart mod jorden

Pressemødet skulle ellers handle om afløseren, Tiangong-2, der blev sendt op i torsdags den 15. september efter den første rumstations "historiske mission", sagde Wu Ping, der er vicedirektør for kontoret for bemandet rumfart.

Men trods sin pensionering stjal den første rumstation al rampelyset.

Rumstationen Tiangong 1 blev sendt op i september 2011, og det sidste mandskab sendt hjem til jorden i marts i år - to og et halvt år senere, end rumstationen er designet til at holde.

Nu skal den 'bare' tilbage til jorden igen. Det store problem er bare, at ingen tilsyneladende helt ved, hvordan det kommer til at ske. Men det sker i slutningen af 2017.

Udsender varsel - om nødvendigt

Som regel vil man skille sig af med en rumstation ved at lade den falde ned mod jorden og brænde op i atmosfæren i et kontrolleret fald.

Men den strategi er tilsyneladende ude af rækkevidde for kineserne.

- På baggrund af vores beregninger og analyser vil det meste af rumlaboratoriet brænde op i faldet, sagde Wu Ping, der er vicedirektør for kontoret for bemandet rumfart.

Derefter tilføjede hun, at det sandsynligvis ikke vil skabe forstyrrelser i flytrafikken eller skader på jorden - men hun udelukkede det ikke.

Kina holder ifølge vicedirektøren Tianong-1 under skarpt opsyn og sender en prognose ud for dens fald ned mod jorden - hvis det bliver nødvendigt.